31993R2018
L 186/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 2018/93 AL CONSILIULUI
din 30 iunie 1993
privind furnizarea de statistici referitoare la capturile de pește și la activitatea piscicolă a statelor membre care pescuiesc în Atlanticul de Nord-Vest
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei,
având în vedere avizul Parlamentului European,
întrucât Convenția privind cooperarea multilaterală viitoare în domeniul pescuitului în Atlanticul de Nord-Vest, aprobată de Regulamentul (CEE) nr. 3179/78 (1), de instituire a Organizației Pescuitului în Atlanticul de Nord-Vest (NAFO), impune Comunității să furnizeze Consiliului științific al NAFO toate informațiile statistice și științifice disponibile solicitate de Consiliul științific în realizarea activității sale;
întrucât Consiliul științific al NAFO a indicat că, pentru realizarea activității de evaluare a situației stocurilor de pește din Atlanticul de Nord-Vest, statisticile periodice privind capturile de pește prins și activitatea piscicolă sunt esențiale;
întrucât Regulamentul (CEE) nr. 3881/91 al Consiliului din 17 decembrie 1991 privind furnizarea de statistici referitoare la capturile nominale ale statelor membre care pescuiesc în Atlanticul de Nord-Vest (2) nu îndeplinește în totalitate cerințele necesare care să permită Comunității să furnizeze Consiliului științific al NAFO toate informațiile statistice, conform articolului 6 alineatul (3) din Convenția NAFO; întrucât este necesar să se abroge regulamentul menționat anterior;
întrucât, pentru a facilita aplicarea dispozițiilor prezentului regulament, cooperarea strânsă dintre statele membre și Comisie trebuie să continue, în special prin intermediul Comitetului permanent pentru statistică agricolă, constituit în temeiul Deciziei 72/279/CEE (3),
ADOPTĂ PREZENTUL REGULAMENT:
Articolul 1
Fiecare stat membru trebuie să furnizeze Comisiei date referitoare la capturile de pește ale vaselor înregistrate în sau arborând pavilionul statului respectiv care pescuiește în Atlanticul de Nord-Vest, respectând Regulamentul (Euratom, CEE) nr. 1588/90 al Consiliului din 11 iunie 1990 privind transmiterea de date statistice confidențiale Biroului Statistic al Comunităților Europene (4).
Datele referitoare la capturile nominale includ toate produsele pescărești debarcate sau transbordate pe mare în orice formă, dar exclud cantitățile care, ulterior capturării, sunt aruncate în mare, consumate la bord sau folosite ca momeală la bord. Producția acvaculturii se exclude. Datele se înregistrează ca echivalentul de greutate în viu a cantităților debarcate sau transbordate, rotunjite la tona cea mai apropiată.
Articolul 2
(1) Datele care trebuie furnizate sunt de două tipuri:
(a)
capturile nominale anuale, exprimate în tone echivalent de greutate în viu debarcate pentru fiecare din speciile enumerate în anexa 1, în fiecare din regiunile piscicole statistice ale Atlanticului de Nord-Vest prezentate în anexa II și definite în anexa III;
(b)
capturile specificate la alineatul (1) litera (a) și activitatea piscicolă corespunzătoare, subîmpărțite după luna calendaristică a capturii, echipamentul de pescuit, dimensiunea vasului și principalele speciile căutate.
(2) Datele menționate la alineatul (1) litera (a) trebuie furnizate până la data de 31 mai a anului următor anului de referință și pot fi date preliminare. Datele menționate la alineatul (1) litera (b) trebuie furnizate până la data de 31 august a anului următor anului de referință si trebuie să fie date definitive.
Datele menționate la alineatul (1) litera (a) și furnizate ca date preliminare trebuie să fie identificate în mod clar.
Nu se solicită furnizarea de date referitoare la combinațiile de specii/zone de pescuit pentru care nu s-au înregistrat capturi în perioada de referință.
Dacă un stat membru nu a pescuit în Atlanticul de Nord-Vest în anul calendaristic precedent, acesta trebuie să informeze Comisia în legătură cu aceasta până la data de 31 mai a anului următor.
(3) Definițiile și codurile care trebuie să fie utilizate pentru prezentarea informațiilor referitoare la activitatea piscicolă, echipamentul si metoda de pescuit, și dimensiunea vasului sunt indicate în anexa IV.
(4) Lista cu speciile și zonele piscicole statistice, descrierile acestor zone, precum și măsurile, codurile si definițiile aplicate activității piscicole, echipamentele de pescuit, dimensiunile vaselor și metodele de pescuit pot fi modificate în conformitate cu procedura prevăzută în articolul 6.
Articolul 3
Cu excepția cazurilor când dispozițiile adoptate conform politicii comune în domeniul pescuitului dictează altfel, unui stat membru i se permite să folosească tehnici de prelevare de probe pentru a obține date despre capturile acelor părți ale flotei piscicole pentru care o acoperire completă a datelor ar necesita o aplicare excesivă a procedurilor administrative. Detaliile referitoare la procedurile de prelevare de probe, împreună cu detaliile despre proporția datelor totale obținute cu ajutorul acestor tehnici, trebuie să fie incluse de către statul membru respectiv în raportul prezentat conform articolului 7 alineatul (1).
Articolul 4
Statele membre își îndeplinesc obligațiile către Comisie în temeiul articolelor 1 și 2 prin furnizarea datelor pe suport magnetic, în formatul prezentat în anexa V.
Cu acordul prealabil al Comisiei, statele membre pot prezenta datele și într-un alt format sau pe un alt suport.
Articolul 5
În termen de 24 ore de la primirea rapoartelor, dacă este posibil, Comisia transmite informațiile respective secretarului executiv al NAFO.
Articolul 6
(1) Dacă trebuie urmată procedura prevăzută în prezentul articol, Comitetul permanent pentru statistică agricolă, denumit în continuare „comitetul”, este sesizat de președinte, fie la inițiativa acestuia, fie la cererea reprezentantului unui stat membru.
(2) Reprezentantul Comisiei prezintă comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută în articolul 148 alineatul (2) din Tratatul CEE pentru deciziile pe care Consiliul trebuie să le adopte la propunerea Comisiei. În cadrul comitetului, voturile reprezentanților statelor membre sunt ponderate conform articolului menționat anterior. Președintele nu participă la vot.
(3)
(a)
Comisia adoptă măsurile preconizate, dacă acestea sunt conforme cu avizul comitetului;
(b)
dacă măsurile preconizate nu sunt conforme cu avizul comitetului sau în absența avizului, Comisia prezintă Consiliului, fără întârziere, o propunere cu privire la măsurile ce trebuie adoptate. Consiliul hotărăște cu majoritate calificată.
Dacă, la expirarea unui termen de trei luni de la data sesizării Consiliului, acesta nu hotărăște, măsurile propuse sunt adoptate de Comisie.
Articolul 7
(1) În termen de 12 luni de la intrarea în vigoare a prezentului regulament, statele membre prezintă Comisiei un raport detaliat, descriindu-se metodele prin care se obțin datele despre capturile de pește și activitatea piscicolă și specificându-se gradul de reprezentativitate și siguranță a datelor respective. Comisia, în colaborare cu statele membre, elaborează un rezumat al acestor rapoarte.
(2) Statele membre informează Comisia asupra oricăror modificări ale informațiilor furnizate conform alineatului (1), în termen de trei luni de la introducerea acestora.
(3) Dacă rapoartele metodologice conforme alineatului (1) arată că un stat membru nu poate îndeplini imediat cerințele prezentului regulament și că sunt necesare modificări ale tehnicilor și metodologiei de anchetă, Comisia, în colaborare cu statul membru, poate acorda o perioadă de tranziție de maximum doi ani, în decursul căreia să poată fi realizat programul prezentului regulament.
(4) Rapoartele metodologice, dispozițiile tranzitorii, disponibilitatea datelor, veridicitatea acestora și alte probleme relevante, legate de punerea în aplicare a prezentului regulament trebuie examinate o dată pe an, în cadrul Grupului de lucru al Comitetului pentru statistică agricolă.
Articolul 8
Regulamentul (CEE) nr. 3881/91 se abrogă.
Articolul 9
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 ianuarie 1994.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 30 iunie 1993.